Լիլիամ Քեշիշյան

Լիլիամ Քեշիշյան (, ), ուրուգվահայ հասարակական, պետական և քաղաքական գործիչ, Ուրուգվայի սպորտի և զբոսաշրջության  նախարար։

Կենսագրություն 
Լիլիամ Քեշիշյանը ծնվել է 1952 թվականին Մոնտեվիդեո քաղաքում։ Հայրական կողմը Լիբանանից Ուրուգվայ է տեղափոխվել  1921 թվականին։
Պապիկը Ուրուգվայում զբաղվել է կոշկակարությամբ, իսկ տատիկը նավթ է վաճառել։ Որոշ ժամանակ անց նրանք խանութ են բացում։ 
Քեշիշյանը սովորել է իրավագիտություն, փաստաբանություն և ուսումնասիրել վիճակագրություն և աշխատել սոցիալական հետազոտությունների կենտրոններից մեկում, այնուհետև աշխատել է զբոսաշրջության մասնագիտական ինստիտուտում  և դարձել այդ ինստիտուտի համակարգողը՝ ուսումնական գծով։ Քաղաքական գործունեությունը սկսել է այն տարիներին, երբ երկրում տիրում էր  ռազմական դիկտատուրան։ Այդ ժամանակ նա 19 տարեկան էր։ Իր և իր թիմակիցների նպատակն էր դեմոկրատական  մեթոդներով երկիրը ազատել զինվորական բռնապետերից։ Այդ տարիներին իր ընկերներից շատերը ենթարկվեցին հալածանքների ու բռնությունների։ Երկիրը բռնապետերից փրկելու գործում Քեշիշյանն իր ներդրումն է ունեցել։ 1984 թվականին իր թիմակիցների հետ տապալում են բռնապետերին և ստեղծում  ժողովրդավարակական կարգի երկիր։ Բռնապետության վերացումից հետո նա  ընտրվում է «Լայն ճակատ» ղեկավար մարմնի անդամ, 1990 թվականին ընտրվում է գերատեսչական օրենսդիր մարմնի անդամ։  2000 թվականին  Քեշիշյանը նշանակվել է Մոնտեվիդեոյի քաղաքապետարանի զբոսաշրջության և ժամանցի վարչության պետ, իսկ 2005 թվականին ընտրվել է  Ուրուգվայի Ազգային ժողովի պատգամավոր և Մոնտեվիդեոյի մունիցիպալ խորհրդի անդամ։ Նույն թվականին նախաձեռնել է ստորագրահավաք՝ ուղղված Եվրոպական Միությանը, որով կոչ էր արվում մերժել Թուրքիայի անդամակցության հարցը, քանի դեռ Թուրքիան չի ընդունել Հայոց ցեղասպանությունը։ Նրա առաջարկով Ուրուգվայի դպրոցական դասագրքերում ընդգրկվել է հայոց ցեղասպանության թեման։ Նրա շնորհիվ վերացել է Հայաստանի և Ուրուգվայի միջև վիզային ռեժիմը։ Լիլիամ Քեշիշյանը  ունի երկու որդի և թոռնիկներ։

Այցելությունը Հայաստան 

2005 թվականի նոյեմբերին Լիլիամ Քեշիշյանը առաջին անգամ այցելել է  Հայաստան՝ ՀՀ խորհրդարանի 15 ամյակի տոնակատարություններին մասնակցելու նպատակով։ Նրա ջանքերով Ուրուգվայը դարձավ  առաջին երկիրը, որը խորհրդարանական մակարդակով ուղիղ կապեր հաստատեց Արցախի հետ։ 2013 թվականի նոյեմբերին աշխատանքային այցով Հայաստանում գտնվելու ժամանակ Քեշիշյանը հանդիպումներ է ունեցել Հովիկ Աբրահամյանի, Տիգրան Սարգսյանի, Տարոն Մարգարյանի,  Հրանուշ Հակոբյանի, Յուրի Վարդանյան հետ։

Ծանոթագրություններ 

Ուրուգվայցի հասարակական գործիչներ
Ուրուգվայի քաղաքական գործիչներ
Սփյուռքահայ քաղաքական գործիչներ